Publikované: 21.07.2019 Autor: Tomáš Kotlárik / redaktor RTVS Foto: TASR
Slovenská basketbalová asociácia má po sobote nového prezidenta. Stal sa ním Miloš Drgoň, ktorý získal v tajnom hlasovaní od delegátov na mimoriadnej konferencii nadpolovičnú väčšinu.
"Čaká nás hromada práce.". S týmito slovami predstúpil pred novinárov štyridsaťosemročný rodák z Piešťan. Jediného protikandidáta Ľubomíra Ryšavého, zdolal pomerom 225 ku 142 hlasov.
Zvíťazili ste o 83 hlasov, v tvári ale máte kamenný výraz. Priblížte nám svoje emócie po zvolení do funkcie šéfa SBA.
"Niekto emócie ukazuje, iný zase nie. Nemyslím si, že som bol až tak nervózny. Už som zažil toho v basketbale veľa. Pohybujem sa najmä v ženskom basketbale, takže v tomto prostredí ma ľudia poznali viacej a dôverovali mi. Veril som však tomu, že celkovo oslovím ľudí viac ako protikandidát."
Čo urobíte v novej pozícii ako prvé?
"Prvý a zatiaľ najdôležitejší krok bude, aby sme hneď po zvolení predsedu hracej komisie Tomáša Homolu, na najbližšom výkonnom výbore vymenovali všetky hracie komisie. Aby sme vedeli v krátkej dobe rozbehnúť štandardizovaný spôsob vyhlásenia a prihlásenia sa do súťaží, aby sme teda schválili predpisy a poriadky pre novú sezónu. Popri tom sa budeme starať o reprezentácie, ktoré nás čakajú: či sú to muži, chlapčenské tímy U16 a U18 alebo dievčenský U16."
Predstavte nám prezidentské priority.
"Všetko musí mať systém. To znamená, keď sa dohodneme na podpore, ktorá pôjde na niečo, tak nepôjde na náhodu, ale bude určená skutočne na niečo. Uvediem príklad. Pôjdeme pripravovať reprezentácie, tak musíme vedieť dva roky dopredu, kto a prečo tam ide. Len dlhodobá práca nám môže pomôcť. Nedá sa to robiť zo dňa na deň."
A čo mládež?
"Viete, možno som jediným prezidentom z celého basketbalového hnutia, čo tu doteraz bol, ktorý je prezidentom z telocvične. Stále trénujem dve družstvá v Piešťanoch a predpokladám, že sa tohto môjho koníčka nebudem musieť zriecť. Som presvedčený o tom, že zamerať sa na deti je presne to, prečo to robíme."
SBA je v súčasnosti bez generálneho sekretára. Máte aj to premyslené alebo potrvá nejakú dobu, kým sa sekretariát rozbehne?
"Myslím si, že hneď ako zasadne výkonný výbor prvý raz, čo predpokladám, bude 29. júla, tak budeme vedieť poveriť niektorého člena z výkonného výboru, aby dočasne riadil sekretariát. Bolo by to do času, kým nebude riadne vymenovaný generálny sekretár."
Ako vnímate doterajší systém prezidentovania v SBA. Nebol dobrý?
"Každý má nejaký systém. Je otázka, či bol dobrý. Ak bol dobrý, tak ho nechajme. Ak nebol dobrý, poďme robiť iný. Ja som svoj systém prezentoval hlavne pri príprave ženského družstva a ženských reprezentácii, pretože som bol v decembri vymenovaný za koordinátora ženskej zložky. Viem vám povedať do roku 2021, v ktorých obdobiach sa bude ženská a mládežnícke reprezentácie nachádzať. Na základe toho sme pripravovali ženské zložky aj vyhlásenie súťaží s asociačnými termínmi a podobne. Ak k tomuto podobnému budeme vedieť pristúpiť aj u mužov, tak to bude super. V prvom rade musíme vydržať, aby boli muži úspešní v predkvalifikácii, čo im zo srdca prajem. Reprezentácie patria medzi priority každej federácie. Ak by to tak nebolo, tam sa nemáme veľmi prezentovať."
Váš súper Ľubomír Ryšavý sa pred voľbami vyjadril, že slovenský basketbal je finančne zastabilizovaný. Súhlasíte?
"Myslím si, že je to pravda. Úplne presné podklady ale neviem. Zistíme ich v najbližších dňoch. Viem len to, že rozpočet, ktorý som mal ustrážiť ja, v rámci ženských reprezentácii, tak bol ustrážený a tam sme sa do žiadnych problémov nedostali."
V akom stave sa nachádza v rámci klubovej úrovne?
"Ak si niekto myslí, že zväz je tu na to, aby zachránil všetky kluby, nie je to v silách žiadnej asociácie. To je volejbal, hádzaná, futbal… Zanikajú a vznikajú kluby. Na každej samospráve je to inak. Niekto má väčšiu podporu, niekto menšiu. Niekto je šikovnejší manažér a zoženie viac peňazí, iní zoženú menej. Toto nie je problém, ktorý má riešiť prioritne SBA. Tá má riešiť to, čo s tou súťažou súvisí zo strany zväzu. Aby sme dávali klubom podľa možností čo najlacnejší servis okolo toho. Napríklad platbu za rozhodcov, live štatistiky alebo livestreamy…Aby sme kluby nezaťažovali niečím, čo vieme ovplyvniť my. Ja však naozaj neviem ovplyvniť to, či v nejakom meste stojí hodina tréningu 30 eur alebo 50."
Máte vybraných blízkych spolupracovníkov?
"Netajím sa tým: za ženské kluby počítam vo výkonnom výbore s pánom Jendrichovským. Za mužskú zložku som zatiaľ nedostal jasnú a jednoznačnú predstavu, koho by celá skupina chcela."
V civilnom zamestnaní pracujete ako jadrový fyzik v atómovej elektrárni Mochovce. Neovplyvní vás to v šéfovaní SBA?
"V roku 1996 som začal robiť v mládežníckom basketbale v Piešťanoch. Od roku 1998 som tam predseda klubu. Popri tom sme založili Piešťanské Čajky ako profesionálny klub. Podarilo sa mi s kolegom Mirom Nerádom postaviť športovú halu za jeden rok. Všetci sme to robili popri zamestnaní. Nebojme sa toho, že mať zamestnanie je problém, lebo to tak nie je. Problém je, nevedieť si usporiadať veci tak, aby som sa niečomu vedel venovať. Ak to nebudem schopný zvládať, tak odídem sám. Lebo nie som samovrah. Ale verím, že manažérsky sa zväz riadiť dá aj bez ohľadu na to, že sa človek venuje jadrovej fyzike."
Ryšavý o prehre: Mal som prisľúbené hlasy, podrazili ma
Milošovi Drgoňovi čelil v súboji o prezidentskú stoličku SBA len Ľubomír Ryšavý. Po odstúpení predošlého prezidenta Pavla Bagina bol dočasným prezidentom. Sobotnú prehru o post šéfa SBA na celé funkčné obdobie znášal ťažko. Vyhlásil, že sa cíti byť oklamaný.
"Obrovský podraz. Myslím si, že sa udiali v zákulisí nejaké dohody alebo nejaký obchod. Obehol som tri štvrtiny Slovenska a mal som prisľúbených toľko hlasov, že som si myslel, že to bude v opačnom garde. Uvidíme, či to bola dobrá voľba pre slovenský basketbal. Budem naďalej robiť v basketbale a určite sa budem uchádzať v ďalšej voľbe o dôveru tých, čo mi ju teraz nedali. Život ide ďalej," vyhlásil Ľubomír Ryšavý.
Ako športovo-technický a marketingový riaditeľ asociácie odletel v nedeľu do azerbajdžanského Baku na Európsky olympijský festival mládeže.